《蟠桃寿图江侍读先生母八十》
明代·罗玘

花开花谢花成桃，穆昔花下听云璈。狡儿摆手攫不得，屑屑覆射空馋饕。

水晶之盘照日月，星宫之君手所操。传闻此实妙辟谷，三千岁龁凡一遭。

五城十城博尺璧，较之此更如毫毛。况人生有母在阁，南山配彼端匪高。

肉飞上昆崙绝岭，夺虎爪下悬万猱。或承九龙自西极，王母昼下骖六鳌。

冰盘照室光闪烁，勾吴水府鲸鲵逃。紫微垣高见天目，驼橐螭首今谁曹。

欲驱飞车离帝所，两耳镗鞳钱塘涛。晓呼黄耳负图去，便觉青鸟声嗷嘈。

作者简介：罗玘（1447年-1519年）字景鸣，号圭峰，学者称圭峰先生。江西南城睦安乡磁圭人。成化二十二年（1486年），乡试第一第二年考中进士，被选为庶吉士，授翰林院编修，进侍读。著有《圭峰文集》《续集》《类说》《圭峰奏议》等。